Marti Tärn

Marti Tärn (sündinud 30. oktoobril 1983) on eesti muusik, muusikapedagoog ja kultuurikorraldaja.

 Haridus 
Marti Tärn on lõpetanud 2002. aastal Tallinna 21. Kooli. Ta on õppinud Tallinna Muusikakoolis klaveri erialal ning Tartu Ülikooli Viljandi Kultuuriakadeemias basskitarri ja kontrabassi erialal. Ta on end täiendanud ka Stadia (Metropolia) Ametikõrgkoolis Helsingis ning Skurups Folkhögskolas Rootsis. Muusikalise kõrghariduse omandas Tärn Rootsi Kuninglikus Muusikaakadeemias.

Töökäik
Marti Tärn on olnud Tartu Ülikooli Viljandi Kultuuriakadeemias bassi, ansambli ja improvisatsiooni õppejõud ning Georg Otsa nimelises Tallinna Muusikakoolis õpetanud bassi ja ansamblit. Lisaks on ta olnud õpetaja lastemuusikakoolides: Viljandi ja Saue muusikakoolis.

Ta on töötanud Tallinna rahvusvahelise festivali Jazzkaar produtsendina.

2023. aastast töötab ta Tallinna Linnateatri etendusteenistuse juhina.Marti Tärn Tallinna Linnateatri koduleht, vaadatud 22.11.2023.

 Muusika 
Instrumentalistina valdab Tärn nii basskitarri, kontrabassi kui ka löök- ja klahvpille. Need kõik on džässmuusikale omased instrumendid . Lisaks tunneb ta end mugavalt pop- ja pärimusmuusikas. Tema eeskujudeks muusikas on Chet Baker, Incubus, D’Angelo, Bryan Adams, Hank Mobley, Django Bates, Erykah Badu ja teised.

Muusika koolipõlves
Tärn on õppinud Tallinna 21. kooli muusikakallakuga klassis ning laulnud Tallinna Poistekooris Lydia Rahula käe all, sealhulgas esinenud kontsertidel ja helisalvestistel ka solistina (näiteks ETV muusikasaates "Abi Zeider. Muusikale", 1995).Abi Zeider. Muusikale ETV muusikasaade, esmaeeter: 30.09.1995. ERR Arhiiv.Tallinna Poistekoorist Tallinna Poistekoori kodulehel. Vaadatud 22.11.2023.

Samas koolis tegi sel ajal esimesi ambitsioonikaid harjutussamme koormeistri, koorijuhi ja orkestridirigendina nooruke Mihhail Gerts, kes juhatas peale 21. kooli kammerkoori muidki muusikakollektiive ning leidis oma rohketes muusikaprojektides mitmekesist rakendust ka Marti Tärnile – algul kui laulusolistile ja peagi ka kui instrumentalistile. Nii sattus 20-aastane Marti Tärn 2003. aastal musitseerima näiteks ka Vanalinnastuudio muusikali „Cabaret”, mille muusikajuht Gerts samuti oli.Kaie Tanner. Uus dirigent RAMi ees Sirp, 18.02.2005. 

2010. aasta mais tegi Tärn muusikuna kaasa teatri NO99 suurlavastuses "Ühtne Eesti suurkogu".Uuslavastused 2010. Teater NO99 kogumikus "Eesti teatristatistika 2010". Lk 54.

4Tune Quartet
Just muusikali "Cabaret" ettevalmistamise käigus tutvus Tärn lähemalt kitarristide Virgo Sillamaa ja Erki Pärnoja ning löökpillimängija Reigo Ahvenaga, kellega nad moodustasid ansambli 4Tune Quartet. Mängiti nii teiste muusikute kui ka ansambli enda loomingut. Džässifestivalil RainbowJazz Tartus tunnustati ansamblit parima Uno Naissoo loo arranžeeringu eest. Hiljem esinesid noored muusikud ka Tudengijazzil. 

Pärimusmuusikaansambel Vägilased
Alates 2006. aastast on Marti Tärn musitseerinud ka pärimusmuusikaansamblis Vägilased. Ansamblisse kuuluvad lisaks Tärnile Meelika Hainsoo, Cätlin Mägi, Jan Viileberg, Tiit Kikas ja Reigo Ahven. Juba samal aastal esineti The World Music Institute’i korraldatud festivalil «European Dream» oli oktoobri keskel New Yorgi Thalia Theateris ja mõni päev hiljem Chicago Claudia Cassidy Theateris. Neist New Yorgi esinemispaik asus tähenduslikus paigas, Broadway nurgal.

Ansambel, kelle viimane kontsert enne pikemat pausi toimus 2011. aastal, tuli kaksteist aastat hiljem ehk 2023. aastal kokku, et tähistada Viljandi pärimusmuusika festivali 30. tegevusaastat. Ka Marti Tärn astus festivalil taas koos selle ansambliga üles.

Koostöö Hanna-Liina Võsaga
2009. aastal hakkas Marti Tärn tegema tihedamat loomingulist koostööd New Yorgist muusikaliõpingutelt ja USA muusikaliringreisilt naasnud laulja Hanna-Liina Võsaga, kellega oli tutvunud ühel džässikontserdil. Koos anti terve rida kontserte ning valmistati ette uusi lugusid ja muusikasalvestusi. Võsa on tunnistanud, et tema 2010. aastal ilmunud albumi "Pimedas on valge" nimiloo inspiratsiooniks oli just Marti Tärn. Kuna Hanna-Liinal käisid sel perioodil Vanemuises muusikali "Helisev muusika" proovid, jäi jõuluplaadi väljaandmise ja kontserdisarja korraldusliku poolega tegelemine rohkem Marti Tärni õlule ning see osutus heaks kultuurikorraldustöö praktikaks.Hanna-Liina Võsa: Armastus muutis elu Kroonika/Delfi, 12.11.2010.

2015. aastal ilmus Hanna-Liina Võsa (laul), Marek Taltsi (kitarrid) ja Marti Tärni (bass, cajón) koostöös lastelaulude plaat "Miki merehädas”, kuhu on koondatud armastatud laulud ETV lastesaadetest ning Hanna-Liina Võsa lapsepõlvest. Plaadiga austati Hanna-Liina esimest lauluõpetajat Ave Kumpast ja mälestati ETV laululaste teleema Eve Viilupit.Hanna-Liina Võsa esitleb lastelaulude plaati "Miki merehädas" ERR Menu, 18.05.2015. Samanimelise koguperekontserdiga käiakse aeg-ajalt esinemas tänini. Ka 2014. aasta Jazzkaare Jõulujazzi lõppakordiks oli lastelaulukontsert, kus nii Võsa kui ka Tärn kaasa tegid.Raadio laste laulustuudio, Hanna-Liina Võsa ja Tiit Kikase ansambel: „Heade kohtumiste laulud“ Jazzkaare koduleht, 19.12.2014.

Arvamusfestivali tunnusmuusika
2021. aastal lõi Marti Tärn koos sõnade autori Sten-Olle Moldauga Arvamusfestivalile tunnusmuusika – laulu "Malelaud". Lugu esitas solist Vaiko Eplik koos Liina Saare, Erki Pärnoja ja autori Marti Tärniga. Heli töötles Sten-Olle Moldau.

Trio Porteleki-Tärn-Pärnoja
Marti Tärn on tegutsenud ansamblis Trio Porteleki-Tärn-Pärnoja koos kitarrist Erki Pärnoja ja Budapestist pärit Aron Portelekiga. Nende repertuaar on olemuselt lihtne, kuid lugudes sisaldub ka improvisatsioonilisi lõike. Nende esituses kõlab nii folki, džässi kui ka rokkmuusikat.

Koostöö Liisi Koiksoniga

Trio Koikson-Tärn-Mölder
2023. aasta juunis andis Tärn koos Liisi Koiksoni ja Sander Möldriga välja esimese albumi “Tiks 054”. Koosseisu Trio Koikson-Tärn-Mölder töötluste aluseks on nii kaasaegne eesti popmuusika kui ka rahvalaulud ja 20. sajandi eesti heliloojate looming. Albumi laule ühendab minimalistlikkus ja eesti keel. Trio on teinud oma versiooni nii Silvi Vraidi eurolaulust “Nagu merelaine” kui ka laulust “Meil aiaäärne tänavas”. Albumi lood arranžeerisid trio liikmed, miksis Kaarel Tamra ja masterdas Tony Lindgren.

Valter Ojakääru muusikalooming Marti Tärni seades
2023. aasta märtsis möödus helilooja ja muusikaloolase Valter Ojakääru sünnist sada aastat. Seda tähistaval kontserdil kõlas Ojakääru looming Marti Tärni seadetes. Lisaks bassist Marti Tärnile astusid üles vokalistid Anett Tamm, Ewert Sundja ja Marianne Leibur, puhkpillimängija Aleksander Paal, pianist Mathei Florea, kitarrist Kalev Karlson, trummar Hans Kurvits ning saksofonist Raivo Tafenau.

Eriprojekt "Laula mu (regi)laulu"
Marti Tärn juhtis 2023. aastal Viljandi Pärimusmuusika Aidas lõikuspeol eriprojektis „Laula mu (regi)laulu” saateansamblit. Projektis, kus osalised esitavad üksteise lugudest folgilikke versioone, osalesid muusikud Jalmar Vabarna, Ruslan Trochynskyi, Kaisa Kuslapuu, Karoliina Kreintaal, Taavet Niller, Alika Milova, Kadri Voorand, Vaiko Eplik, Ollie (Oliver Mazurtshak) ja Meriliis Ojamäe. Ansamblis tegid kaasa Eric Kammiste, Sofia-Liis Liiv ja Martin Petermann.

 Traffic 
Alates 2023. aasta septembrist mängib Marti Tärn pop-rock ansamblis Traffic basskitarri.

 Diskograafia 
Marti Tärni looming on jõudnud järgmistele helisalvestistele:
 Vägilased „Ema õpetus“, 2006
 Anu Taul „Engi Aig“, 2006
 Jaan Tätte ja Udupasun „Tulemine“, 2009
 Liisi Koikson „Ettepoole“, 2010
 Vägilased „Kes aias“, 2010
 Ethno In Transit „Ethno in Transit Live“, 2010
 Hanna-Liina Võsa „Pimedas on valge“, 2010
 Jaan Tätte „Tuulevaikne öö“, 2010
 Maian Kärmas „Õnneleid“, 2010
 Maarja „Kuldne põld“, 2012
 Jaan Tätte „Äratund“, 2012
 Kate Young „Swimmings of the Head“, 2014
 Lauri Saatpalu „Isa tuli koju“, 2014
 Kaspar Kalluste Trio „Koletise tagasitulek“, 2014
 Claudia Schwab „Amber Sands“, 2014
 Hanna-Liina Võsa „Miki merehädas“, 2015
 Hedvig Hanson Trio „Ilus elu“, 2015
 Lauri Saatpalu „Isaga Draakonil“, 2015
 Trio Porteleki-Tärn-Pärnoja „Trio Porteleki-Tärn-Pärnoja“, 2015
 Claudia Schwab „Attic Mornings“, 2017
 Liisi Koikson „Coffee for One“, 2017
 Lepaseree „Õnnõkõn siin tsõõrin olla“, 2018
 Hannah James and The Jigdoll Ensemble „The Woman and Her Words“, 2019
 Liisi Koikson „Bittersweet“, 2019

 Kultuurikorralduslik tegevus 

2014. aasta jaanuaris asutas Marti Tärn koos Reigo Ahvena ja Joonas Oropervega džässiklubi Philly Joe’s, mis on Baltikumis ainus džässmuusikale spetsialiseerunud klubi . Klubi eesmärk on kokku tuua muusikud ja publik rütmimuusikale sobivas keskkonnas. Seal on toimunud kontserte, meistriklasse, töötube, seminare ja näidatud muusikakino. Philly Joe’s on Marti Tärn tegelenud korraldusega.

Tärn on olnud Tallinna rahvusvahelise festivali Jazzkaar kontsertidel tehniline produtsent, tegelenud logistika ja suhtluse koordineerimisega. Jazzkaar on Baltimaade suurim džässmuusika üritus, mis toimub alates 1990. aastast. Festivalil on 2023. aasta seisuga esinenud kuuekümnest riigist üle 3000 välisartisti.

Tärn on olnud üks noorte rütmimuusikute festivali Koolijazz = Jazzikool juhendajatest. Õppelaagri eesmärk on tuua kokku Eesti muusikakoolide džässihuvilised noored ja kutselised muusikud ning pakkuda noortele lisaks rütmimuusikaalastele teadmistele ja oskustele ka koosmänguvõimalusi. Lisaks Tärnile on laagris juhendanud ka Sirje Medell, Siim Aimla, Raul Vaigla, Raivo Tafenau, Tiit Paulus, Andre Maaker, Hedvig Hanson, Urmas Lattikas, Raul Sööt, Mart Soo, Taavo Remmel, Raun Juurikas, Tiit Kikas, Ain Agan, Lembit Saarsalu, Marek Talts, Olav Ehala, Villu Veski, Jaak Sooäär, Kadri Voorand, Joel Rasmus Remmel, Jaan Jaago, Paul Daniel, Mingo Rajandi, Liina Saar, Ahto Abner ja Teet Raik.

Marti Tärn on kuulunud nii mõnegi muusikakonkursi, näiteks Uno Naissoo nimelise loomingu- ja interpretatsioonikonkursi žüriisse.Naissoo konkursi võitis kollektiiv Neon Fir Eesti Muusika Infokeskuse koduleht, 04.06.2021.

Artikleid
 Marti Tärn. Jazzkaare fookuses: Mart Soo – (au)hinnatud kitarrivirtuoos! Edasi.org, 30. jaanuar 2018
 Marti Tärn. Jazzkaare fookuses: Mark Guiliana – fenomen tänapäeva trummimängu maailmas, kelle beat ei väsi Edasi.org, 16. november 2018

Tunnustus
Marti Tärn on osalenud 2021. aasta septembris Tallinnas toimunud kõrgetasemelise rahvusvahelise suurürituse European Jazz Conference korraldamisel koos Anne Ermi, Jaak Sooääre, Eva Saare, Elo-Liis Parmase, Kirke Karja, Maret Miku, Anu Luige ja Ronja Soopaniga ning saanud selle eest 2022. aastal mainitud kollektiivi koosseisus Eesti Kultuurkapitali helikunsti sihtkapitali aastapreemia.Fotod | Selgusid tänavused muusikapreemiate saajad Eesti Päevaleht, 01.10.2022.Helikunsti sihtkapitali preemiad 2022 Eesti Kultuurkapitali kodulehel. Vaadatud 22.11.2023.

 Viited 

Kategooria:Eesti muusikud
Kategooria:Eesti muusikapedagoogid
Kategooria:Eesti kultuurikorraldajad
Kategooria:Sündinud 1983